b"\n_START_ARTICLE_\nThalner\n_START_PARAGRAPH_\nThalner \xc3\xa9s una poblaci\xc3\xb3 de Maharashtra al districte de Dhule, regi\xc3\xb3 de Khandesh, situada a 21\xc2\xb0\xc2\xa015\xe2\x80\xb2\xc2\xa0N, 74\xc2\xb0\xc2\xa058\xe2\x80\xb2\xc2\xa0E a la riba del riu Tapti a uns 40 km al nord-est de Dhule o Dhulia. T\xc3\xa9 uns centenars d'habitants (317 el 1901).\n_START_SECTION_\nHist\xc3\xb2ria\n_START_PARAGRAPH_\nFou possessi\xc3\xb3 dels gaulis o ahirs el 1128. Al segle XIV Malik Raja Faruki (1370-1399) la va escollir com a capital de Khandesh. El 1498 fou atacada per Mahmud Begara de Gujarat, i despr\xc3\xa9s d'ocupar-la la va concedir a un dels seus cortesans. El 1509 el sult\xc3\xa0 gujarat\xc3\xad la va ocupar novament i va establir al seu candidat Adil Khan III al tron. A Thalner fou derrotat el sobir\xc3\xa0 de Khandesh Miran Muhammad Khan, a mans de Changez Khan de Gujarat el 1566. Va passar als mogols el 1600._NEWLINE_La fortalesa va quedar en mans dels peshwa el 1750, passant despr\xc3\xa9s a mans dels Holkar. Els brit\xc3\xa0nics la van ocupar el 1818 despr\xc3\xa9s de la batalla anomenada de Thalner el 27 de febrer de 1818; la fortalesa va oferir ferotge resist\xc3\xa8ncia a Sir Thomas Hislop, enviat a ocupar-la; en la lluita van morir el major McGregor del regiment reial escoc\xc3\xa8s, i el capit\xc3\xa0 Gordon, i les seves tombes es conserven a Thalner. Hi ha tamb\xc3\xa9 deu tombes musulmanes de menor inter\xc3\xa8s que corresponen a reis i pr\xc3\xadnceps far\xc3\xbaquides dels quals almenys quatre se sap que foren enterrats a Thalner: Malik Raja Ahmad (1399), Malik Nasir Khan (1437), Miran Adil Khan I (1441), i Miran Mubarak Khan I (1457)."